《风入松》
明代·盛颙

闲门芳草不胜幽。一雨一番愁。篆烟风袅萦银漏。

容归燕、半上帘钩。唤醒午窗残梦，莺声杨柳梢头。

天涯人远会无由。空倚夕阳楼。江山满眼还依旧。

如麻事、付水东流。空想六桥陈迹，何时载酒重游。

作者简介：（1418—1492）常州府无锡人，字时望。景泰二年进士。授御史。以劾曹吉祥出知束鹿。为立九则法，除徭役不均之弊。郊有隙地，邻邑民聚居成市，号“清官店”。成化间累迁陕西左布政使，时多边警，又值歉收，颙为经划，馈饷无缺，军民得安。后以左副都御史巡抚山东，推行荒政，民赖以生。